Europos Parlamento rezoliucija dėl Europos Sąjungos kovos su nelegalia, nedeklaruojama ir nereguliuojama žvejyba veiksmų plano įgyvendinimo (2006/2225(INI))



Oficialusis leidinys 287 E , 29/11/2007 p. 0502 - 0507



P6_TA(2007)0044 Nelegali žvejyba Europos Parlamento rezoliucija dėl Europos Sąjungos kovos su nelegalia, nedeklaruojama ir nereguliuojama žvejyba veiksmų plano įgyvendinimo (2006/2225(INI)) Europos Parlamentas, - atsižvelgdamas į Komisijos komunikatą "Bendrijos veiksmų planas, skirtas panaikinti nelegalią, nedeklaruojamą ir nereguliuojamą žvejybą" (COM(2002)0180) ir Tarybos 2002 m. birželio 11 d. išvadas dėl šio komunikato, - atsižvelgdamas į savo 2002 m. lapkričio 20 d. rezoliuciją dėl Bendrijos veiksmų plano, skirto panaikinti nelegalią, nedeklaruojamą ir nereguliuojamą žvejybą [1], - atsižvelgdamas į kas trejus metus pateikiamus Komisijos komunikatus dėl bendros žuvininkystės politikos (BŽP) įgyvendinimo stebėjimo ir į atitinkamas Parlamento rezoliucijas šiuo klausimu, - atsižvelgdamas į kasmečius Komisijos komunikatus ir atitinkamas Parlamento rezoliucijas dėl elgesio, kuriuo šiurkščiai pažeidžiamos BŽP normos, - atsižvelgdamas į Maisto ir žemės ūkio organizacijos (FAO) tarptautinį veiksmų planą dėl nelegalios, nedeklaruojamos ir nereguliuojamos (NNN) žvejybos ir su tuo susijusius FAO patvirtintus techninius dokumentus, - atsižvelgdamas į 2005 m. balandžio 26 d. Tarybos reglamentą (EB) Nr. 768/2005, įsteigiantį Bendrijos žuvininkystės kontrolės agentūrą [2], ir ypač į jo 3 straipsnio h punktą, - atsižvelgdamas į savo 2001 m. gruodžio 13 d. rezoliuciją dėl patogios šalies vėliavos vaidmens žuvininkystės sektoriuje [3], - atsižvelgdamas į Žaliąją knygą "Būsimoji Europos Sąjungos jūrų politika. Europos vandenynų ir jūrų vizija" (COM(2006)0275), - atsižvelgdamas į savo 2006 m. rugsėjo 7 d. rezoliuciją dėl diskusijos apie Bendrijos požiūrį į ekologinio žuvininkystės produktų ženklinimo sistemas [4], - atsižvelgdamas į Darbo tvarkos taisyklių 45 straipsnį, - atsižvelgdamas į Žuvininkystės komiteto pranešimą (A6-0015/2007), A. kadangi NNN žvejyba yra didelį aplinkos blogėjimą lemianti pasaulinė problema, kuri prisideda prie komercinių bei nekomercinių žuvų išteklių ir kitų rūšių mažėjimo bei sudaro sunkumų besivystančių ir išsivysčiusių valstybių bendruomenėms, kurių pagrindinis pragyvenimo šaltinis yra žvejyba, B. kadangi kovoti su NNN žvejyba trukdė tam tikri veiksniai, pvz., patogių vėliavų naudojimas, laivų perkrovimas atviroje jūroje, tinkamos kontrolės uostuose stoka ir silpnas kontrolės institucijų bendradarbiavimas, C. kadangi pagal FAO nelegalios, nedeklaruojamos ir nereguliuojamos žvejybos (NNN žvejyba) apibrėžimą nelegali žvejyba - tai veikla, kuria užsiima laivai, pažeidžiantys kuriai nors regioninei žvejybos valdymo organizacijai (RŽVO) priklausančių valstybių įstatymus ir taisykles, nedeklaruojama žvejyba - tai veikla, kuri buvo deklaruota neteisingai arba nedeklaruota kompetentingai nacionalinei institucijai arba atitinkamai RŽVO, o nereguliuojama žvejyba - tai veikla, kuria verčiasi jokiai valstybei nepriklausantys laivai arba su vėliava valstybės, nepriklausančios jokiai RŽVO, plaukiojantys laivai, kurie pažeidžia minėtosios organizacijos išsaugojimo ir valdymo priemonių nuostatas, D. atsižvelgdamas į tai, kad nors nelegali, nedeklaruojama ir nereguliuojama žvejyba yra reiškinys, galintis rastis bet kuriame laivyno sektoriuje, tačiau didžiausią mastą jis pasiekia žvejojant atviroje jūroje, kai dažniausia žvejojama tarptautiniuose vandenyse arba besivystančių šalių, turinčių nedaug kontrolės priemonių, kontinentiniuose šelfuose, ir todėl Europos Sąjungos veiksmai turėtų būti sutelkti į šias zonas ir šį laivyno sektorių, E. kadangi laivai, besiverčiantys nelegalia, nedeklaruojama ir nereglamentuojama žvejyba, prisideda prie įgulų socialinių, gyvenimo ir darbo sąlygų blogėjimo, F. kadangi nelegali, nedeklaruojama ir nereguliuojama žvejyba, kartu ir su šia veikla susijęs pardavimas sudaro nelygias sąlygas konkuruoti tiems žvejams ir prekybininkams, kurie laikosi įstatymuose, įskaitant ES ir kitus teisės aktus, įtvirtintų taisyklių ir regioninių žuvininkystės valdymo organizacijų (RŽVO) nustatytų valdymo priemonių, G. kadangi Europos Sąjunga ir jos valstybės narės, kovodamos su bet kurios rūšies nelegalia žvejyba, turėtų prisiimti didesnę atsakomybę, kadangi drauge būtina skirti Bendrijos teisės aktų nuostatoms nusižengusių Bendrijos laivų pažeidimus ir pagal tarptautines nuostatas apibrėžiamą NNN žvejybą ir kadangi pagal BŽP vykdoma veikla yra reguliuojama, vadinasi, kovojant su abiejų rūšių veiksmais daugeliu atveju bus taikomos skirtingos procedūros, H. kadangi pati Komisija pripažįsta, kad sunku atskirti, kada gaudoma teisėtai, o kada ne, ypač tam tikrais atvejais, pvz., kai iškraunama šaldyta žuvis arba kai yra prekybinių ryšių su trečiosiomis šalimis ir į Europos rinką patenka perdirbta žuvis, I. kadangi RŽVO yra geriausios kovos su nelegalia, nedeklaruojama ir nereguliuojama žvejyba priemonės tarptautiniu mastu ir kadangi dalyvaudami Bendrijos veikloje galime veikti bendrai ir kartu kalbėti su kompetentingomis tarptautinėmis organizacijomis, J. kadangi veiksminga, nuosekli ir pakankama moksline informacija grįsta kontrolė yra ilgalaikės išteklių išsaugojimo ir valdymo politikos pagrindas ir kadangi svarbu ne tik imtis griežtesnių priemonių, bet ir geriau bei nešališkiau taikyti esamas priemones, K. kadangi kovojant su nelegalia, nedeklaruojama ir nereguliuojama žvejyba svarbu keistis informacija ir bendradarbiauti tarptautiniu mastu, L. kadangi iš NNN žvejybos gautu pelnu kartais gali būti prisidedama finansuojant organizuoto nusikalstamumo tinklus, 1. dar kartą patvirtina savo pasiryžimą kovoti su visų formų NNN žvejyba, kaip numatyta pirmiau minėtojoje 2002 m. lapkričio 20 d. rezoliucijoje; 2. džiaugiasi dėl tarptautiniu ir ES lygiais pasiektos pažangos kovojant su NNN žvejyba, tačiau mano, kad šis reiškinys ir toliau plinta, todėl būtini tolesni veiksmai; 3. mano, kad dėl nelegalios, nedeklaruojamos ir nereguliuojamos žvejybos masto, jai įtaką darančių veiksnių įvairovės ir įvairių kovai su tokia žvejyba reikalingų teisinių, logistinių ir finansinių priemonių būtinas daugelio Komisijos generalinių direktoratų (ypač Žuvininkystės ir jūrininkystės reikalų, Prekybos, Vystymosi bei Sveikatos ir vartotojų apsaugos), Tarybos, valstybių narių ir tarptautinės bendruomenės bendradarbiavimas; taigi mano, kad Žalioji knyga apie Sąjungos jūrininkystės politiką galėtų būti tarsi gairės, kuriomis vadovaujantis būtų galima veiksmingiau kovoti su šiuo reiškiniu; 4. mano, kad ES, kaip žvejybos sektoriaus lyderės, turinčios didžiausią pasaulio žuvų rinką, padėtis pasaulyje įpareigoja ją vadovauti kovai su NNN žvejyba; 5. pažymi, kad ES yra viena iš turtingiausių ir pažangiausias technologijas turinčių subjektų pasaulyje, ji grindžiama teisinės valstybės principu, todėl ES privalo dėti daugiau pastangų kovodama su NNN žvejyba ir stengtis, kad šios pastangos būtų veiksmingos; 6. mano, kad tarptautinėje arenoje ES galės patikimai veikti tik tada, kai pati imsis efektyvių veiksmų prieš ES laivų ir interesų dalyvavimą NNN žvejyboje ES vandenyse ir už ES ribų; 7. ragina Komisiją padėti besivystančioms šalims, ypač toms, su kuriomis Bendrija pasirašiusi žvejybos susitarimus, iki galo įvykdyti minėtajame Tarptautinių veiksmų plane, kuris padėtų užkirsti kelią nelegaliai žvejybai, nurodytus įsipareigojimus ir padėti stiprinti jų turimas negausias priemones įtraukiant konkrečius veiksmus į partnerystės susitarimus; 8. dar kartą patvirtina savo įsitikinimą, kad, siekiant sumažinti nelegalios Bendrijos laivų žvejybos Bendrijos vandenyse mastą, svarbiausias ir pirmutinis Europos Sąjungos žingsnis turi būti, pirma, visapusiškai, veiksmingai, sąžiningai ir griežtai įgyvendinti galiojančias bendros žuvininkystės politikos ir kitų Bendrijos teisės aktų nuostatas ir, antra, neleisti iškrauti ir realizuoti nelegaliai ne ES sugautų žuvų produktų; pažymi, kad šie įsipareigojimai pirmiausia tenka valstybių narių vyriausybėms, nes už Bendrijos įstatymų vykdymą valstybės narės atsakingos ir kaip uostų valstybės; 9. ragina Komisiją ir valstybes nares sustiprinti atgrasomąsias priemones (priežiūrą, kontrolę, sankcijas ir kt.) ir pasiūlyti priemones, kurios padėtų vengti pažeidimų ir padėtų geriau taikyti esamus reglamentuojamuosius aktus; 10. pažymi, kad dėl prasto žuvų atsekamumo kyla painiavos, nes nežinoma, kur jos buvo sugautos, todėl tampa sudėtinga ar net neįmanoma atskirti legaliai ir nelegaliai sugautų žuvų; 11. mano, kad reikia tobulinti valstybių narių paramą ir bendradarbiavimą siekiant sustiprinti kontrolę ir apsaugą bei skatinti taikyti prekybos reguliavimo priemones, kurios leistų nustatyti, kur sugautos iškraunamos žuvys; 12. mano, kad reikia sugriežtinti uosto valstybės atliekamą šaldytos žuvies iš trečiųjų šalių iškrovimo ir perkrovimo kontrolę ir taip patobulinti valstybių narių ir šių šalių bendradarbiavimą; 13. primena minėtąją savo 2006 m. rugsėjo 7 d. rezoliuciją dėl ekologinio ženklinimo ir pakartoja esąs įsitikinęs, kad patobulinus žuvų atsekamumą grandinėje"nuo tinklo iki lėkštės", kurio reikia atliekant ekologinį ženklinimą, būtų galima daug lengviau nustatyti, kada žuvis pagauta verčiantis NNN žvejyba, ir neįsileisti jos į ES rinką; ragina Komisiją iki 2007 m. birželio mėn. pateikti pasiūlymą dėl ekologinio ženklinimo; 14. ragina Komisiją ir valstybes nares dėti dvigubai daugiau pastangų įgyvendinant 2002 m. priimtame ES veiksmų plane dėl NNN žvejybos numatytų 15 veiksmų, ypač: i) užtikrinti, kad būtų vienodai traktuojami ekonominiai subjektai ir atgrasyti tuos, kurie Bendrijoje norėtų naudotis sau patogia vėliava; ii) į Bendrijos teisės aktus įtraukti taisykles, draudžiančias prekybą NNN žvejybos metu pagautomis žuvimis; iii) remiantis bendra visos Europos Sąjungos teisės sistema, nustatyti teisiškai privalomas kontrolės ir patikros taisykles; iv) praplėsti Bendrijos informacijos kampaniją siekiant atkreipti visuomenės dėmesį į NNN žvejybos mastą ir problemos sudėtingumą; v) skatinti visų RŽVO, kurioms priklauso ES, visapusę kontrolę ir tikrinimo planus; vi) stengtis užtikrinti, kad RŽVO apimtų visus pagrindinius pasaulio vandenynų žvejybos plotus, įskaitant dugninių žuvų rūšis, mažų pelaginių žuvų rūšis ir toli migruojančių žuvų rūšis; vii) aktyviai prisidėti prie RŽVO patvirtintų išsaugojimo priemonių nesiėmusių laivų sąrašų sudarymo ir tam tikrais atvejais peržiūros, įskaitant pastebėjimų pateikimą; skatinti prekybos sankcijų taikymą šalims, su kurių vėliava tokie laivai plaukioja; viii) skatinti vienodų RŽVO veiksmų planų patvirtinimą, siekiant nustatyti veiksmingiausias priemones; ix) aktyviai skatinti kurti sugautų žuvų dokumentavimo sistemas ir pradėti nuo blogiausioje padėtyje esančių rūšių bei užtikrinti, kad į ES rinką patektų žuvys, kurios nebūtų sugautos nelegaliai; x) stiprinti tarptautinį bendradarbiavimą kontrolės ir tikrinimo (angl. MCS) tinklų bei regioninių programų srityse, kad prižiūrint FAO būtų sukurta pasaulinė informacijos apie žvejybos laivus atviroje jūroje sistema; xi) nustatyti tikrąją žvejybos laivo ir valstybės, su kurios vėliava jis plaukioja, sąsają; xii) nustatyti uostų valstybių teises ir pareigas; xiii) padėti besivystančioms valstybėms prižiūrėti visą žvejybą jų vandenyse ir kovoti su NNN žvejyba; 15. džiaugiasi, kad į 2007 m. Komisijos darbo programą buvo įtrauktas dokumentų rinkinys dėl NNN žvejybos, įskaitant Komisijos komunikatą ir pasiūlymą dėl Tarybos reglamento dėl kovos su NNN žvejyba; džiaugiasi, kad buvo atnaujinta Komisijos vidaus konsultacijų grupės, įkurtos 2002 metais, veikla; 16. ragina Bendrijos žuvininkystės kontrolės agentūrą įtraukti į savo kasmetę veiklos programą kovą su nelegalia žvejyba ir valstybių narių veiklos koordinavimą šioje srityje kaip vieną iš savo prioritetų; 17. ragina visas NNN žvejybos panaikinimu suinteresuotas šalis, įskaitant ES institucijas, valstybių narių vyriausybes, įvairių žvejybos, perdirbimo ir pardavimo pramonės šakų atstovus, NVO ir kitas suinteresuotas šalis, vykstant diskusijoms, kurios bus pradėtos Komisijai pateikus komunikatą dėl NNN žvejybos, pateikti savo pasiūlymus dėl ES veiksmų; 18. mano, kad Komisija į savo pasiūlymą turėtų įterpti šiuos į ES įstatymus įtrauktinus veiksmus: - visi ES registruoti ar su trečiosios šalies vėliava plaukiojantys ir į ES uostą norintys patekti žvejybos laivai ir žuvų gabenimo laivai privalo būti pažymėti FAO žvejybos laivų ženklinimo ir identifikacijos standartinėse taisyklėse nustatytu būdu; - sudaryti Bendrijos sąrašą, į kurį būtų įtraukti NNN žvejyba besiverčiantys laivai ir į RŽVO juoduosius sąrašus įtraukti laivai. Šis sąrašas padėtų valstybėms narėms veiksmingai keistis informacija ir stebėti laivus, kurie galbūt ketina keisti vėliavą; - bendros mažiausios baudos už rimtus nusižengimus turi būti skiriamos visose valstybėse narėse ir tokios baudos turėtų būti pakankamai atgrasančios; - turėtų būti sugriežtintas 1993 m. spalio 12 d. Tarybos reglamentas (EEB) Nr. 2847/93, nustatantis bendros žuvininkystės politikos kontrolės sistemą [5], ir 1999 m. gruodžio 17 d. Tarybos reglamentas (EB) Nr. 104/2000 dėl bendro žuvininkystės ir akvakultūros produktų rinkų organizavimo [6] ir į juos turėtų būti įtrauktos nuostatos, kurios leistų visiškai atsekti žuvis visais etapais - nuo patekimo į laivą iki galutinio vartotojo; - visi RŽVO patvirtinti žvejybos laivų ir žuvų gabenimo laivų juodieji sąrašai, kuriuose nurodomi laivų savininkai ar operatoriai, turi būti paskelbti ir tiesiogiai įtraukti į Bendrijos teisės aktus; šiuose sąrašuose esantiems ne ES laivams turi būti draudžiama patekti į Bendrijos uostus, išskyrus force majeure atvejus arba humanitarines priežastis; visiems su ES vėliavomis plaukiojantiems laivams turi būti draudžiama nurodytiems laivams teikti paramą jūroje (degalus, atsargas, su krovimu susijusią paramą ir kt.); - prieš laivui duodant leidimą iškrauti prekes ES uostuose ar importuoti į ES, turi būti pateiktas įrodymas, kad žuvys sugautos teisėtai. Toks įrodymas, kurio reikia norint iškrauti žuvis iš laivų ir jas perkrauti, turi apimti: - jeigu žvejybos produktai buvo sugauti kurios nors RŽVO kontroliuojamuose vandenyse, turi būti pateikti dokumentai, kuriuose būtų įrodyta, kad žvejybos produktai, kuriuos norima iškrauti, buvo sugauti atsižvelgiant į minėtosios RŽVO taisykles ir kad buvo laikomasi kvotų, nustatytų sutarties šaliai, su kurios vėliava plaukioja laivas; - jeigu žvejybos produktai buvo sugauti trečiųjų šalių išskirtinėse ekonominėse zonose, turi būti pateikiami dokumentai, kuriuose būtų įrodyta, kad laivui leista žvejoti arba kad jis turi leidimą žvejoti šiuose vandenyse ir tokias rūšis, kurias ketina iškrauti; - valstybės narės turėtų neleisti perkelti iš savo registrų laivų, ketinančių plaukioti su kitos valstybės, kurią RŽVO įvardija kaip valstybę, kurios laivai žvejodami mažina tos RŽVO patvirtintų išsaugojimo priemonių veiksmingumą, vėliava; - Komisijos Sveikatos ir vartotojų apsaugos generalinio direktorato paskelbtą ir į trečiosios šalies sudarytus sąrašus įtrauktą trečiųjų šalių laivų ir leidimus eksportuoti žuvį arba žvejybos produktus į ES turinčių gamintojų sąrašą reikia sutikrinti su RŽVO arba kitų trečiųjų šalių sudarytais juodaisiais laivų sąrašais. Komisija turėtų imtis visų įmanomų priemonių siekdama užtikrinti, kad į šiuos juoduosiuos sąrašuos įtrauktiems laivams nebūtų leidžiama eksportuoti žuvį ir žuvininkystės produktus į ES; taigi reikėtų atsižvelgti į vieną 2004 m. balandžio 29 d. Europos Parlamento ir Tarybos reglamento (EB) Nr. 854/2004, nustatančio specialiąsias gyvūninės kilmės produktų, skirtų vartoti žmonėms, oficialios kontrolės taisykles, pakeitimą [7]; 19. džiaugiasi, kad buvo įkurta nauja kontrolės agentūra, ir tiki, kad agentūra atliks svarbų vaidmenį kovojant su NNN žvejyba; ragina Komisiją apsvarstyti idėją įsteigti ES pakrančių apsaugos tarnybą; 20. ragina Komisiją ir valstybes nares neleisti žvejoti Bendrijos vandenyse ir įplaukti į Bendrijos uostus laivams, kurie pagal galiojančias taisykles yra susiję su NNN žvejyba, ir uždrausti importuoti žuvį iš šių laivų; taip pat ragina valstybes nares neleisti plaukioti tokiems laivams su savo vėliava ir skatinti importuotojus, transportuotojus ir kitų susijusių sektorių atstovus neperkrauti šių laivų ir neprekiauti šių laivų sugauta žuvimi; 21. primygtinai ragina Komisiją stebėti, kad fiziniai arba juridiniai asmenys, pagal galiojančius teisės aktus susiję su NNN žvejyba, negautų jokios paramos arba subsidijų iš Bendrijos fondų jokios rūšies savo veiklai finansuoti, ir ragina paprašyti valstybių narių elgtis lygiai taip pat teikiant atitinkamą nacionalinę paramą; 22. ragina Komisiją atlikti ir paskelbti muitų ir kilmės taisyklių tyrimus, siekiant išnagrinėti būdus, kaip šias priemones būtų galima panaudoti skatinant trečiąsias šalis užtikrinti, kad jų laivuose būtų taikomos atitinkamos tarptautinės valdymo priemonės; 23. ragina Komisiją atlikti ir pateikti tyrimus, kaip tokio tipo laivuose laikomasi Bendrijos teisės aktų, susijusių su darbu, higiena ir sauga, taip pat su pagarba darbuotojų socialinėms teisėms tokio tipo laivuose ir su gyvenimo bei darbo sąlygomis laivuose; 24. ragina Komisiją pasinaudoti savo didele įtaka RŽVO ir paskatinti jas parengti laivų, kuriems leidžiama žvejoti, sąrašus (baltuosius sąrašus) ir laivų, kurie buvo užklupti žvejojantys nelegaliai, sąrašus (juoduosius sąrašus); šie sąrašai turi būti sudaromi skaidriai ir nuosekliai bei laikantis aiškių reikalavimų; taip pat ragina Komisiją paskatinti RŽVO nustatyti valstybes, kurios nekontroliuoja su jų vėliavomis plaukiojančių laivų veiklos, ir remtis tokiais sąrašais išduodant žvejybos leidimus arba jų neišduodant; 25. ragina Komisiją ir toliau teikti didžiausią pirmenybę bendradarbiavimui su RŽVO, pvz., Žvejybos Šiaurės Rytų Atlante komisija, Šiaurės Vakarų Atlanto žvejybos organizacija ir Antarkties jūrų faunos ir floros apsaugos komisija, kurių veikla imantis kovos su nelegalia žvejyba iniciatyvų pasirodė kaip tinkamiausia priemonė norint užtikrinti gerą valdymą atviroje jūroje; 26. ragina Komisiją ir Tarybą didinti visų lygių kovai su korupcija ir organizuotu nusikalstamumu skirtus išteklius; 27. mano, kad NNN žvejybos masto mažinimo ir panaikinimo pagrindas yra visiškas atsekamumas visoje vartojimo grandinėje, sprendimų skaidrumas, bendradarbiavimas ES ir tarptautinės bendruomenės lygmenimis ir, svarbiausia, visų šalių politinė valia; pakartoja, kad, jei nebus imtasi papildomų veiksmų, žuvų ištekliai ir toliau nyks, o ES ir kitos žvejybos bendruomenės patirs dar didesnių sunkumų; 28. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, FAO žuvininkystės komitetui ir RŽVO, kurioms priklauso ES. [1] OL C 25 E, 2004 01 29, p. 179. [2] OL L 128, 2005 5 21, p. 1. [3] OL C 177 E, 2002 07 25, p. 324. [4] Priimti tekstai, P6_TA(2006)0347. [5] OL L 261, 1993 10 20, p. 1. Reglamentas su paskutiniais pakeitimais, padarytais Reglamentu (EB) Nr. 768/2005 (OL L 128, 2005 5 21, p. 1). [6] OL L 17, 2000 1 21, p. 22. Reglamentas su paskutiniais pakeitimais, padarytais Reglamentu (EB) Nr. 1759/2006 (OL L 335, 2006 12 1, p. 3). [7] OL L 139, 2004 4 30, p. 206. Reglamentas su paskutiniais pakeitimais, padarytais Tarybos reglamentu (EB) Nr. 1791/2006 (OL L 363, 2006 12 20, p. 1). --------------------------------------------------